CELEX: 32016R0864
Language: sk
Date: 2016-05-31 00:00:00
Title: Vykonávacie nariadenie Komisie (EÚ) 2016/864 z 31. mája 2016 o neobnovení schválenia účinnej látky triasulfurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene vykonávacieho nariadenia Komisie (EÚ) č. 540/2011 (Text s významom pre EHP)

1.6.2016   
            
            
               SK
            
            
               Úradný vestník Európskej únie
            
            
               L 144/32
            
         VYKONÁVACIE NARIADENIE KOMISIE (EÚ) 2016/864
   z 31. mája 2016
   o neobnovení schválenia účinnej látky triasulfurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene vykonávacieho nariadenia Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
   keďže:
   
               (1)
            
            
               Smernicou Komisie 2000/66/EC (2) sa triasulfurón zaradil ako účinná látka do prílohy I smernice 91/414/EHS (3).
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (4).
            
         
               (3)
            
            
               Schválenie účinnej látky triasulfurón v zmysle časti A prílohy k vykonávaciemu nariadeniu (EÚ) č. 540/2011 platí do 30. júna 2016.
            
         
               (4)
            
            
               Žiadosť o obnovenie zaradenia účinnej látky triasulfurón do prílohy I k smernici 91/414/EHS bola predložená v súlade s článkom 4 nariadenia Komisie (EÚ) č. 1141/2010 (5) v rámci lehoty stanovenej v uvedenom článku.
            
         
               (5)
            
            
               Žiadateľ predložil doplňujúcu dokumentáciu, ktorá sa vyžaduje podľa článku 9 nariadenia (EÚ) č. 1141/2010. Spravodajský členský štát skonštatoval, že žiadosť je úplná.
            
         
               (6)
            
            
               Spravodajský členský štát vypracoval správu z hodnotenia obnoveného zaradenia na základe konzultácie so spoluspravodajským členským štátom a 14. októbra 2013 ju predložil Európskemu úradu pre bezpečnosť potravín (ďalej len „úrad“) a Komisii.
            
         
               (7)
            
            
               Úrad postúpil správu z hodnotenia obnoveného zaradenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.
            
         
               (8)
            
            
               Úrad oznámil 8. januára 2015 Komisii svoj záver (6) o tom, či možno očakávať, že triasulfurón spĺňa kritériá schválenia stanovené v článku 4 nariadenia (ES) č. 1107/2009. Úrad dospel k záveru, že na základe neúplného hodnotenia genotoxicity triasulfurónu a jeho technickej nečistoty CGA 150829 nebolo možné stanoviť zdravotne zdôvodnené toxikologické referenčné hodnoty. V dôsledku toho sa nemohlo vykonať hodnotenie rizika pre spotrebiteľov, prevádzkovateľov, pracovníkov a ostatné prítomné osoby. Úrad okrem toho dospel k záveru, že hodnotené reprezentatívne použitia môžu v určitých geoklimatických situáciách s veľkou pravdepodobnosťou viesť k expozícii podzemnej vody triasulfurónu alebo jeho pôdnemu metabolitu CGA 150829, ktorá prekračuje parametrickú hraničnú hodnotu pre pitnú vodu 0,1 μg/l. Okrem toho sa zistilo vysoké riziko pre vodné rastliny.
            
         
               (9)
            
            
               Komisia vyzvala žiadateľa, aby predložil svoje pripomienky k záveru úradu a v súlade s článkom 17 ods. 1 nariadenia (EÚ) č. 1141/2010 k návrhu revíznej správy. Žiadateľ predložil svoje pripomienky, ktoré boli dôkladne preskúmané.
            
         
               (10)
            
            
               Napriek argumentom, ktoré žiadateľ uviedol, však nebolo možné vyvrátiť obavy uvedené v odôvodnení 8.
            
         
               (11)
            
            
               V dôsledku toho sa v prípade jedného alebo viacerých reprezentatívnych použití minimálne jedného prípravku na ochranu rastlín s obsahom triasulfurónu nedospelo k záveru o tom, že možno očakávať, že kritériá schválenia uvedené v článku 4 nariadenia (ES) č. 1107/2009 sú splnené. Schválenie účinnej látky triasulfurón by sa preto nemalo obnoviť.
            
         
               (12)
            
            
               Členským štátom by sa mal poskytnúť čas na zrušenie autorizácií prípravkov na ochranu rastlín s obsahom triasulfurónu.
            
         
               (13)
            
            
               Pokiaľ ide o prípravky na ochranu rastlín s obsahom triasulfurónu, v prípade ktorých členské štáty v súlade s článkom 46 nariadenia (ES) č. 1107/2009 udeľujú akúkoľvek dobu odkladu, toto obdobie by malo uplynúť najneskôr 30. septembra 2017.
            
         
               (14)
            
            
               Toto nariadenie nemá vplyv na predloženie ďalšej žiadosti týkajúcej sa triasulfurónu v súlade s článkom 7 nariadenia (ES) č. 1107/2009.
            
         
               (15)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Neobnovenie schválenia účinnej látky
   Schválenie účinnej látky triasulfurónu sa neobnovuje.
   Článok 2
   Prechodné opatrenia
   Členské štáty zrušia autorizácie prípravkov na ochranu rastlín s obsahom účinnej látky triasulfurón do 30. septembra 2016.
   Článok 3
   Doby odkladu
   Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí byť čo najkratšia a uplynie najneskôr 30. septembra 2017.
   Článok 4
   Zmeny vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 9 týkajúci sa triasulfurónu.
   Článok 5
   Nadobudnutie účinnosti
   Toto nariadenie nadobúda účinnosť 1. júla 2016.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. mája 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2000/66/ES z 23. októbra 2000, ktorou sa účinná látka (triasulfurón) zaraďuje do prílohy I k smernici Rady 91/414/EHS o uvádzaní prípravkov na ochranu rastlín na trh (Ú. v. ES L 276, 28.10.2000, s. 35).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (5)  Nariadenie Komisie (EÚ) č. 1141/2010 zo 7. decembra 2010, ktorým sa ustanovuje postup na obnovenie zaradenia druhej skupiny účinných látok do prílohy I k smernici Rady 91/414/EHS a vytvára zoznam takýchto látok (Ú. v. EÚ L 322, 8.12.2010, s. 10).
   
      (6)  EFSA (Európsky úrad pre bezpečnosť potravín), 2015. Záver z partnerského preskúmania týkajúceho sa účinnej látky triasulfurón hľadiska posúdenia rizika pesticídov. Vestník EFSA (EFSA Journal) (2015) 13(1):3958, s. 78, doi:10.2903/j.efsa.2015.3958.